Ο κανονισμός (ΕΕ) αριθ. 548/2014 για την εφαρμογή της οδηγίας 2009/125/ΕΚ θεσπίζει απαιτήσεις οικολογικού σχεδιασμού* για τη διάθεση στην αγορά ή για τη θέση σε λειτουργία μετασχηματιστών ισχύος με ελάχιστη ονομαστική ισχύ 1 kVA, οι οποίοι χρησιμοποιούνται σε δίκτυα μεταφοράς και διανομής ηλεκτρικής ενέργειας συχνότητας 50 Hz ή για βιομηχανικές εφαρμογές. Η εμπειρία από την εφαρμογή της οδηγίας αποκάλυψε την ύπαρξη εθνικών αποκλίσεων ως προς τις συνήθεις τάσεις στα δίκτυα διανομής ηλεκτρικής ενέργειας ορισμένων χωρών της Ευρωπαϊκής Ένωσης (ΕΕ). Οι αποκλίσεις αυτές δικαιολογούν την αλλαγή του κατώτατου ορίου τάσης στην κατηγοριοποίηση των μετασχηματιστών και τις εφαρμοστέες ελάχιστες απαιτήσεις ενεργειακής απόδοσης. Ο κανονισμός (ΕΕ) 2019/1783 τροποποιεί αναλόγως τον κανονισμό (ΕΕ) αριθ. 548/2014. Ο κανονισμός ισχύει για τους μετασχηματιστές που αγοράστηκαν μετά την 11η Ιουνίου 2014. Οι μετασχηματιστές μεσαίας* και μεγάλης ισχύος*, ανεξαρτήτως του χρόνου διάθεσής τους στην αγορά ή της θέσης τους σε λειτουργία, πρέπει να επαναξιολογούνται ως προς τη συμμόρφωσή τους με τον κανονισμό στις εξής περιπτώσεις: εάν έχει αντικατασταθεί ο πυρήνας ή μέρος του πυρήνα και εάν έχουν αντικατασταθεί ένα ή περισσότερα πλήρη πηνία. Οι μετασχηματιστές που είναι σχεδιασμένοι για ορισμένους ειδικούς σκοπούς εξαιρούνται από τον κανονισμό· σε αυτούς περιλαμβάνονται όσοι προορίζονται για: άμεση σύνδεση με κάμινο· τοποθέτηση σε σταθερές ή πλωτές υπεράκτιες πλατφόρμες, σε υπεράκτιες ανεμογεννήτριες ή σε πλοία και σε όλα τα είδη σκαφών· χρήση σε εξοπλισμό ηλεκτροσυγκόλλησης τόξου ή σε εξοπλισμό συγκόλλησης με αντίσταση. Οι απαιτήσεις οικολογικού σχεδιασμού καθορίζονται στα παραρτήματα του κανονισμού. Ο κανονισμός θεσπίζει τη διαδικασία αξιολόγησης της συμμόρφωσης. Αλλαγές που εισήχθησαν με τον κανονισμό (ΕΕ) 2019/1783 Οι αλλαγές αυτές συνίστανται στα εξής: εάν τα κατώτατα όρια τάσης στα δίκτυα διανομής ηλεκτρικής ενέργειας αποκλίνουν από τις ονομαστικές τάσεις σε ολόκληρη την ΕΕ, οι χώρες μέλη πρέπει να ενημερώνουν δεόντως την Ευρωπαϊκή Επιτροπή, ώστε να εκδοθεί κοινοποίηση με δημοσίευση για την ορθή ερμηνεία των διαφόρων πινάκων του παραρτήματος I του κανονισμού (των απαιτήσεων οικολογικού σχεδιασμού)· ο κατασκευαστής, ο εισαγωγέας ή ο εξουσιοδοτημένος αντιπρόσωπος δεν πρέπει να διαθέτει στην αγορά προϊόντα που μπορούν να ανιχνεύουν πότε υποβάλλονται σε δοκιμή και να αλλάζουν αναλόγως τις επιδόσεις τους· για τη διευκόλυνση της διενέργειας δοκιμής με σκοπό την επαλήθευση, οι αρχές εποπτείας της αγοράς μπορούν να υποβάλλουν τους μεγαλύτερους μετασχηματιστές σε δοκιμή ή να εποπτεύουν τη δοκιμή σε εγκαταστάσεις όπως εκείνες του κατασκευαστή· η Επιτροπή θα επανεξετάσει τον κανονισμό και θα παρουσιάσει τα αποτελέσματα το αργότερο έως την 1η Ιουλίου 2023.